Un bărbat din Neamţ s-a răzbunat crunt pe un consătean, care nu i-a restituit la timp o sumă de bani. El a fost condamnat pentru comiterea a trei infracţiuni, crimă şi tentativă de omor şi distrugere.
Sentinţa în cazul lui Gheorghe Iftimie, de 56 de ani, a fost pronunţată pe 1 martie 2024, magistraţii de la Tribunal hotărând ca acesta să petrecă peste un deceniu de detenţie. Faptele au avut loc acum un an, în comuna Bahna, victima fiind "pedepsită" într-un mod care i-a provocat decesul, totul pornind de la o datorie de 45 de lei.
"Aplică inculpatului pedeapsa cea mai grea, de 10 ani închisoare, la care adaugă sporul de 2 ani închisoare (reprezentând o treime din cuantumul celorlalte două pedepse cu închisoarea stabilite în cauză), urmând să execute pedeapsa rezultantă de 12 (doisprezece) ani închisoare", se arată în sentinţa pronunţată de judecători.
S-a ajuns la această pedeapsă prin contopirea celor trei decise pentru omor, 10 ani de detenţie, tentativă de omor, 3 ani şi 6 luni şi distrugere prin incendiere, 2 ani şi 6 luni.
Instanţa a mai decis ca, după rămânerea definitivă a condamnării, de la inculpat să fie prelevate probe biologice în vederea introducerii profilului genetic în Sistemul Naţional de Date Judiciare.
Acuzatul a mai fost obligat să achite daune de 7.000 de euro către o parte vătămată şi 82.143 de lei Spitalului Clinic "Sfântul Spiridon" Iaşi, sumă ce reprezintă contravaloarea îngrijirilor acordate persoanei care a decedat.
Sentinţa Tribunalului Neamţ nu este definitivă şi poate fi contestată la instanţa superioară, Curtea de Apel Bacău.
Crima s-a petrecut în seara zilei de 8 martie 2023, în comuna Bahna din Neamț. În jurul orei 18.00, Gheorghe Iftimie a mers acasă la un consătean, pentru a cere restitituirea sumei, dar demersul a eşuat. A plecat şi s-a întors în scurt timp, având la el un bidon în care se afla o substanţă inflamabilă.
După ce a spart un geam, a vărsat lichidul şi i-a dat foc. În casă era proprietarul, de 72 de ani, şi un cunoscut, de 51 de ani, ambii suferind arsuri grave. Acestea aveau să fie fatale septuagenarului, care a decedat la Spitalul "Sfântul Spiridon". Leziunile suferite de cealaltă victimă au fost considerate că au pus în pericol viaţa, de aici şi acuzaţia de tentativă de omor.